
R E F E R A T

privind completarea art.2 alin.2 din Hotărârea de Consiliu Local nr. 347/22.02.2000, care reglementează acceptul tuturor donaţiilor de terenuri – fără sarcini, oferite Primăriei Municipiului Timişoara, în vederea realizării drumurilor în zonele de locuinţe noi formate si a celor prevăzute în Planul Urbanistic General al Municipiului Timişoara.
Potrivit art.77 indice 1 din Legea nr. 571/2003 privind Codul fiscal, la transferul dreptului de proprietate şi al dezmembrămintelor acestuia, prin acte juridice între vii asupra construcţiilor de orice fel şi a terenurilor aferente acestora, precum şi asupra terenurilor de orice fel fără construcţii, contribuabilii datorează un impozit calculat la fiecare caz în parte.
Deşi acest impozit prevăzut de Codul fiscal este datorat de către contribuabilii (donatori), donaţiile de terenuri fără sarcini şi necondiţionate sunt în avantajul Primăriei Municipiului Timişoara, aceasta nefiind nevoită să facă, în astfel de cazuri, cheltuieli prin expropriere cu despăgubiri, pentru realizarea unor drumuri.

Pentru donatori însă, efectuarea unei astfel de donaţii este un adevărat prejudiciu deoarece pe lângă faptul că transmit dreptul de proprietate asupra imobilului cu titlu gratuit, tot aceştia ar trebui să plătească şi impozitul prevăzut de Codul fiscal, fapt care i-ar determina să nu mai efectueze donaţii întrucât sunt în defavoarea lor. 


Având în vedere că donaţiile de terenuri sunt efectuate de către diverse persoane fizice şi juridice cu titlu gratuit şi fără sarcini, necondiţionat, în vederea realizării  drumurilor în zonele de locuinţe noi formate si a celor prevăzute în Planul Urbanistic General al Municipiului Timişoara, care intră în patrimoniul Municipiului Timişoara, şi că ţinând seama de prevederile art.969 C.civ. coroborat cu art.1106 şi urm. C.civ. considerăm că se impune ca impozitul mai sus arătat să fie suportat de către Municipiul Timişoara.

Art.2 alin.2 din Hotărârea de Consiliu Local se va completa astfel:  




“Începând cu data de 01.07.2007, impozitul prevăzut de art.77 ind.1 din Legea nr.571/2003 privind codul fiscal,  se va achita de către Municipiul Timişoara, reprezentat de Primăria Municipiului Timişoara, Primarul Municipiului Timişoara si Consiliul Local al Municipiului Timişoara.”

